Kibrahacha
Kibrahacha (nòmber sientífiko: Handroanthus billbergii, sin. Tabebuia billbergii o Tecoma billbergii) ta un palu di flor ku ta nativo di Karibe i e parti nort di Sur Amérika. E espesie ta pertenese na famia Bignoniaceae. E palu su korona ta fuertemente ramifiká i ta yega un haltura di 6 pa 14 meter. Su flornan ta koló hel intensivo.

Islanan ABC 
Kibrahacha ta endémiko na e islanan di Aruba, Kòrsou i Boneiru, unda e sa wordu eroneamente indiká komo Handroanthus chrysanthus o Tabebuia chrysantha. E mata ta apropiá pa plantá riba tur sorto di suela. E ta gusta solo i ta resistente pa sekura, spesial na barikanan di seru i den dal meimei di seru.

Temporada di flor 
Mayoria biaha e ta saka flor den aprel i yüli pa ougùstùs, e temporada di sekura den kual e mata ta pèrdè blachi. Masomenos sinku dia despues di un fuerte yobida e flornan ta aparese den tròshi kòrtiku i ta floria pa un par di dia so. E nektar di e flornan ta atrae diferente para, insekto i otro animal. Despues di floriá e mata ta saka baliña ku simia koló maron kla.

Uzo 
E nòmber ‘kibra-hacha’ (literalmente na hulandes: bijlbreekboom) ta indiká ku ta trata di un palu duru, ku ta wordu uza pa traha mueble manera mesa i mas recien ta uza esaki pa traha souvenirs.

Flora